Tarybos sprendimas
1977 m. birželio 14 d.
dėl 1976 m. birželio mėn. 18 d. Muitų bendradarbiavimo tarybos rekomendacijos iš dalies pakeisti prekių klasifikavimo muitų tarifo nomenklatūrą priėmimo
(77/412/EEB)
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 28 ir 113 straipsnius,
atsižvelgdama į Komisijos rekomendaciją,
kadangi devynios valstybės narės yra Susitariančiosios Šalys, pasirašiusios 1950 m. gruodžio mėn. 15 d. Briuselio konvenciją dėl prekių klasifikavimo muitų tarifo nomenklatūros; kadangi bendrasis muitų tarifas yra pagrįstas šia nomenklatūra;
kadangi Muitų bendradarbiavimo taryba gali rekomenduoti Susitariančiosioms Šalims daryti pakeitimus konvencijoje, taigi ir vieną jos dalių sudarančioje nomenklatūroje; kadangi 1976 m. birželio mėn. 18 d. Taryba priėmė rekomendaciją pakeisti nomenklatūrą;
kadangi vadovaudamasi šia konvencija Belgijos užsienio reikalų ministerija perduoda visoms sutarties šalims ir visų kitų sutartį pasirašiusių arba prisijungiančių valstybių Vyriausybėms kiekvieno rekomenduojamo pakeitimo projekto tekstą ir, jei nė viena sutarties šalis per šešis mėnesius nuo pranešimo datos nepareiškia prieštaravimų, laikoma, kad jos sutiko su tekstu; kadangi nepateikus prieštaravimų pakeitimas įsigalioja po šešių mėnesių nuo šio laikotarpio pabaigos, o visų sutarties šalių muitų tarifai turi būti suderinti su pakeista nomenklatūra pastarojo laikotarpio pabaigoje;
kadangi 1976 m. gruodžio mėn. 20 d. Belgijos Užsienio reikalų ministerija sutarties šalims pranešė 1976 m. birželio mėn. 18 d. rekomendacijos tekstą, turintį įsigalioti nuo 1976 m. gruodžio mėn. 31 d.; kadangi todėl rekomendacija bus laikoma priimta 1977 m. liepos mėn. 1 d., jei per tą laiką nebus pateikta prieštaravimų dėl jos visos arba jos dalies;
kadangi neprieštaraujama nė vienai rekomendacijos daliai,
NUSPRENDĖ:
Vienintelis straipsnis
1976 m. birželio mėn. 18 d. Muitų bendradarbiavimo tarybos rekomendacija iš dalies pakeisti prekių klasifikavimo muitų tarifo nomenklatūrą yra priimama ir turi būti taikoma nuo 1978 m. sausio mėn. 1 d.
Priimta Liuksemburge, 1977 m. birželio 14 d.